कुसै विद्वानै एह् बड़े पते दी गल्ल आक्खी दी ऐ जे लोक-साहित्य लोक-मानस दा कलात्मक इत्हास ऐ। ओह् इस करी जे इस इत्हांसै गी राजदरबरें जां राजनीतियें पासेआ दित्ते जाने आले लुब्ब-लालच ते डर-त्राह् बगाड़ी नईं सके। उनें इस इत्हासै गी गंवारें दा गुद्दड़ समधियै इस बक्खी ध्यान गै नीं दित्ता। इस गल्ला दे समाजी मुल्लै गी आंकने दा अजें कोई जतन खबरै होआ ऐ जां नईं पर एह्‌दे च कोई शक्क नईं जे इस गल्लै दा अपना इक्क टकोदा महत्तव ऐ। जन्म सरबन्धी गीत, बिहाइयें बारै गल्ल करने कोला पैह्‌लें जो कोई इन्दे उपलब्ध नमूनें गी पढ़ग-सुनग उसदे मनै च इक्क खतोला स्बभावक गै जाग्गी पौग जे जिस समाजै ने इनें गीतें गी सिरजेया ऐ, ओह् समाज नारी ते पुरश दौनें गी बरौबर मानता दे अधिकारी नईं हा समझदा, इस्सै करी बिहाइयें पर जागत जन्म दी खुशी दी गै छाप ऐ। कन्या दे जन्म बारै इनें बिहाइयें च कोई बी चर्चा नईं। कोई स्वागत भाव नईं, कोई खुशी नईं। कन्य़ा जन्म गी इन्ना मन्हूस की समझेआ गेआ ते जागतै दे जन्म गी इन्ना मांगलिक की मन्नेआ गेआ, इस धरती परी इस एकांगी धारणा दा एह् उस्सरना बड़ा गै अक्खरदा ऐ। कन्या पितृत्वं खलुनाम कष्टं कन्या दा पिता होना बड़ा कष्टदाई ऐ। पुत्रीति जाता मह्‌तीह् चिन्ता, कस्मै प्रदेयेति महान बितर्कः। कन्या दा जम्मना बड़ी चिन्ता दा मूल ऐ, कुसदे पल्लै पाग्गे एह् बड़े तर्क-वितर्क दा बिशे बनी जन्दा ऐ। एह् गल्लां पुत्तरै बारै माऊ-बब्बै दे मनें च नईं औंदियां। तां गै पुत्र कामना, पुत्रेषि यज्ञ एह् प्रसंग अनेक ग्रैन्थें च मिलदे न। गर्भ संस्कार पुंसवन जिदा अर्थ ऐ पुरुष संतान दी उत्पति, एह्‌दा गै जिकर आचार्य लोकें कीता उनें बी कन्या जन्म बारै चुप्प गै साधी दी सेई हुन्दी ऐ।